DOI: 10.14457/tu.the.2018.1137
title: การศึกษาปัจจัยที่ส่งผลต่อพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลาย: กรณีศึกษานักเรียนโรงเรียนสามเสนวิทยาลัย

description: การค้นคว้าอิสระนี้มีวัตถุประสงค์คือ 1) เพื่อศึกษาระดับรูปแบบพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลาย 2) เปรียบเทียบพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลาย จำแนกตามตัวแปรเพศ ระดับชั้นเรียน แผนการเรียน คะแนนเฉลี่ยทางการเรียน ฐานะทางเศรษฐกิจของครอบครัว ประสบการณ์ในการทำกิจกรรมสาธารณประโยชน์ ความสนใจทางการเมืองการปกครองของครอบครัว และความรู้ทางการเมืองการปกครองไทย 3) ศึกษาปัจจัยที่มีอิทธิพลต่อพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลาย: กรณีศึกษานักเรียนโรงเรียนสามเสนวิทยาลัย กลุ่มตัวอย่างในการศึกษาเชิงปริมาณครั้งนี้ได้แก่ นักเรียนระดับมัธยมศึกษาตอนปลายโรงเรียนสามเสนวิทยาลัย จำนวน 342 คน เครื่องมือที่ใช้ในการเก็บรวบรวมข้อมูลเป็นแบบสอบถามแบบแบ่งออกเป็น 4 ส่วน ดังนี้ ส่วนที่ 1 ข้อมูลเกี่ยวกับผู้ตอบแบบสอบถาม 1) เพศ 2) ระดับชั้นเรียน 3) แผนการเรียน ซึ่งมีลักษณะเป็นแบบตรวจสอบรายการ 4) แบบสอบถามคะแนนเฉลี่ยทางการเรียนของนักเรียนซึ่งเป็นคำถามแบบเลือกตอบ 5) แบบสอบถามฐานะทางเศรษฐกิจของครอบครัวของนักเรียน ส่วนที่ 2 แบบสอบถามประสบการณ์ในการทำกิจกรรมสาธารณประโยชน์ของนักเรียนและความสนใจทางการเมืองการปกครองของครอบครัวนักเรียน ส่วนที่ 3 แบบวัดความรู้ทางการเมืองการปกครองไทยของนักเรียน ลักษณะของแบบวัดความรู้เป็นแบบเลือกตอบ 4 ตัวเลือก จำนวน 10 ข้อ ส่วนที่ 4 แบบสอบถามระดับรูปแบบพฤติกรรมการมีการมีส่วนร่วมการเมืองการปกครองไทยซึ่งเป็นคำถามแบบเลือกตอบ สถิติที่ใช้ในการวิเคราะห์ข้อมูลคือค่าร้อยละค่าคะแนนเฉลี่ย ค่าความเบี่ยงเบนมาตรฐาน การทดสอบความแตกต่างของคะแนนเฉลี่ยของกลุ่มตัวอย่าง 2 กลุ่ม โดยใช้การทดสอบที่ส่วนการทดสอบความแตกต่างของค่าคะแนนเฉลี่ยของกลุ่มตัวอย่างมากกว่า 2 กลุ่ม ใช้การวิเคราะห์ความแปรปรวนแบบทางเดียว ในกรณีที่พบความแตกต่างอย่างมีนัยสำคัญทางสถิติ จึงทำการทดสอบความแตกต่างเป็นรายคู่ โดยใช้วิธีของเชฟเฟ่ วิเคราะห์ค่าสัมประสิทธิ์สหสัมพันธ์แบบเพียร์สัน และวิเคราะห์ถดถอยพหุคูณแบบขั้นตอน ส่วนวิธีการศึกษาวิจัยเชิงคุณภาพนั้น ผู้ศึกษาใช้วิธีการสนทนาแบบกลุ่ม ในการเก็บรวบรวมข้อมูล กำหนดแนวคำถามปลายเปิด กลุ่มตัวอย่างจากนักเรียนระดับชั้นมัธยมศึกษาตอนปลายโรงเรียนสามเสนวิทยาลัย ที่มีระดับพฤติกรรมการมีส่วนร่วมทางการเมืองไทยแตกต่างกัน จำนวน 2 กลุ่ม กลุ่มละ 7 คน วิเคราะห์ข้อมูลโดยการวิเคราะห์เนื้อหา จากคำสัมภาษณ์จากการสนทนากลุ่มผลการวิจัยพบว่า 1) ระดับรูปแบบพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลายโรงเรียนสามเสนวิทยาลัย ในภาพรวมอยู่ในระดับต่ำ และเมื่อพิจารณาเป็นรายรูปแบบพฤติกรรมการมีส่วนร่วมทางการเมืองการปกครองไทยของนักเรียนอยู่ในระดับมากและในระดับต่ำ โดยรูปแบบที่มีค่าเฉลี่ยมากที่สุดคือรูปแบบการแสดงความคิดเห็นทางการเมืองผ่านสื่อออนไลน์ มีค่าเฉลี่ยอยู่ในระดับมาก รองลงมาคือรูปแบบการเข้าชื่อเพื่อเรียกร้องประเด็นสาธารณะ รูปแบบการร่วมชุมนุมทางการเมือง รูปแบบการร่วมประชุมหรือทำกิจกรรมของชุมชน รูปแบบการใช้ความรุนแรงทางการเมือง และรูปแบบการร่วมกิจกรรมขององค์กรทางการเมืองมีค่าเฉลี่ยอยู่ในระดับต่ำ ตามลำดับ 2) เปรียบเทียบรูปแบบพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลาย พบว่า ตัวแปรเพศ ระดับชั้นเรียน แผนการเรียน คะแนนเฉลี่ยทางการเรียน ฐานะทางเศรษฐกิจของครอบครัว ความสนใจทางการเมืองการปกครองของครอบครัว และความรู้ทางการเมืองการปกครองไทยต่างกัน มีรูปแบบพฤติกรรมการมีส่วนร่วมทางการเมืองการปกครองไทยแตกต่างกันมีนัยสำคัญทางสถิติที่ระดับ 0.05 ส่วนตัวแปรประสบการณ์ในการทำกิจกรรมสาธารณประโยชน์ต่างกัน มีรูปแบบพฤติกรรมการมีส่วนร่วมทางการเมืองการปกครองไทยไม่แตกต่างกัน 3) ความสัมพันธ์ระหว่างปัจจัยส่วนบุคคลของนักเรียนระดับชั้นมัธยมศึกษาตอนปลายโรงเรียนสามเสนวิทยาลัยกับรูปแบบพฤติกรรมการมีส่วนร่วมทางการเมืองการปกครองไทย พบว่าปัจจัยส่วนบุคคลของนักเรียนระดับชั้นมัธยมศึกษาตอนปลายโรงเรียนสามเสนวิทยาลัยมีความสัมพันธ์อย่างมีนัยสำคัญทางสถิติที่ระดับ 0.05 มี 2 ปัจจัย คือ ปัจจัยความสนใจทางการเมืองการปกครองของครอบครัวมีความสัมพันธ์ในทางบวกและปัจจัยฐานะทางเศรษฐกิจของครอบครัวมีความสัมพันธ์ในทางลบ 4) ปัจจัยส่งผลต่อรูปแบบพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลายมีจำนวน 1 ตัวแปรคือความสนใจทางการเมืองการปกครองของครอบครัว โดยตัวแปรความสนใจทางการเมืองการปกครองของครอบครัวสามารถส่งผลต่อรูปแบบพฤติกรรมการมีส่วนร่วมทางการเมืองการปกครองไทยของนักเรียนระดับชั้นมัธยมศึกษาตอนปลายร้อยละ 26.0 และมีนัยสำคัญทางสถิติที่ระดับ 0.01 5) ผลการวิเคราะห์ข้อมูลโดยการวิเคราะห์เนื้อหา จากคำสัมภาษณ์การสนทนากลุ่ม พบว่าในกลุ่มนักเรียนที่มีส่วนร่วมทางการเมืองปัจจัยที่ส่งผลต่อการมีส่วนร่วมทางการเมืองคือ ปัจจัยด้านครอบครัวทั้งนี้สืบเนื่องมาจากการกล่อมเกลาทางการเมืองของครอบครัว ส่วนรูปแบบพฤติกรรมการมีส่วนร่วมนั้นการร่วมแสดงความคิดเห็นทางการเมืองผ่านสื่อออนไลน์เป็นพฤติกรรมที่นักเรียนเข้าไปมีส่วนร่วมมากที่สุด ในกลุ่มนักเรียนที่ไม่มีส่วนร่วมทางการเมืองพบว่า ปัจจัยที่นักเรียนไม่เข้าไปมีส่วนร่วมทางการเมืองนั้นเกิดจากความกังวลที่อาจจะทำให้ตนเองและครอบครัวเกิดความเดือดร้อน